**Jelentés az előző ülésen elhangzott interpellációkra tett intézkedésekről**

Előterjesztő: **Tubolyné Balázs Nóra** irodavezető

*(Az előterjesztés írásos anyaga a jegyzőkönyvhöz mellékelve.)*

**Interpellációk:**

**Szlávik Csaba** képviselő-testületi tag elmondja, hogy bizottsági ülésen már említette a Hunyadi utcai piramis tölgyek állapotát. Ezt szeretné szakemberekkel megvizsgáltatni, mivel már áldatlan állapotok uralkodnak. Ágak törnek le, tetők szakadnak be, muszáj utána nézni. Továbbá a Hunyadi utca Vöröskeresztnél van egy tűzoltócsap csatlakozás. Mellette és körülötte szintén be van szakadva a járda, ennek javítását szeretné kérni.

***Bebes István polgármester*** *elmondja, a Katasztrófavédelemmel igyekeztek már ezeket a megbeszéléseket lefolytatni, pontosan a fasor miatt. Az előkészítéséket megpróbálják elvégezni, véleményeszerint magasból mentőt kell igénybe venni. Ennek több alkalmi feladatként kell lezajlódnia. Az már egy másik kérdés, milyen vizsgálatokat kell ehhez elvégezni. Az előkészítés folyik, több megkeresés is érkezett emiatt hozzá is. Látja ennek szükségességét, reméli, folyamatában tudják majd ezt kezelni.*

**Szlávik Csaba** képviselő-testületi tag még egy dolgot felvetne. A Bartók Béla utca és a rámpa közötti járda állapota, minősége. Ott megint csak egy szakember bevonása kellene, mert ott a gyökér már a kerítéseket támadja.

***Műszaki iroda válasz:*** A Hunyadi J. u-i tölgyfák koronaápolási munkáival kapcsolatban a Katasztrófavédelem munkatársaival történő egyeztetés 2023. szeptember hónapban lesz, tőlük próbálunk segítséget kérni.

A Hunyadi J. u. 8. sz. előtt, a járda burkolatba levő tűzcsap körüli burkolat süllyedést a Műszaki Iroda jelezte a VASIVÍZ Zrt. felé, a cég a szükséges javítási munkák kivitelezését 2023. szeptember közepéig tervezi megvalósítani.

**Auer Miklós** képviselő-testületi tag lakossági kérést továbbít. A Deák és az Alkotás utca sarkán van egy trafóház, amellyel már foglalkozott, hogy meglehetősen hangos. Most a külalakjával kapcsolatos a kérés, nagyon rondán néz ki. Kéri fesse le a rendszer használati díj terhére az E.On.

***Bebes István polgármester*** *elmondja, hogy az E.On esetében kanosszákat járnak. Jó lenne néha megnézni, milyen harcokat kell lefolytatni egy – két olyan dologban a városnak, amelyre szükség lenne beruházások okán.*

**Auer Miklós** képviselő-testületi tag elmondja, ezt nem csak a saját véleményeként kérte, ezt le kellene festeni.

***Műszaki iroda válasz:*** A Deák F. u. és az Alkotás utca sarkán levő trafóház festésének igényét a Műszaki Iroda jelezte az E.on felé, aki a festési munkák kivitelezésére már megkötötte a szerződést, a festés még az idei évben megvalósul.

**Czvitkovics Gyula** képviselő-testületi tagnak egyetlen kérése lenne. A Mező utca közepén a Hunyadi utca felé haladva bal oldalon van egy lakatlan ingatlan. Annak tulajdonosát kellene felszólítani, mert olyan nagy már a csádé az udvaron, hogy illő lenne évente kétszer vagy háromszor lekaszálni.

***Bebes István polgármester*** *elmondja, szerinte van olyan lehetőség, amellyel fel lehetne szólítani a tulajdonost. Van más olyan ingatlan is, amelyről a Városgondokság vezetőjével folytattak megbeszélést. Sajnálatos módon vannak olyan területek, amelyeket nemes egyszerűséggel a tulajdonos magára hagy. Korábban már felvetődött egy olyan dolog, hogy lehet olyan rendeletet alkotni, amelyben a szankcionálás benne van. Rendben, hogy levágja a Városgondnokság a területen a füvet, de annak kiszámlázását illetően is kellene intézkedni. Nincs olyan sok, de városszerte van 20 – 30 ilyen ingatlan, de ide – oda ugrálni- elmegy az vele az idő.*

***Dr. Stepics Anita Jegyző Asszony*** *elmondja, lehet kirívóan közösségellenes magatartásnak nyilvánítani ezt, ha nem kezelik a területet. Szankcionálni lehet abban az esetben, ha ezt a magatartást ilyen megítélésűnek tekinti a testület. Idegen tulajdonra egyébként rálépni csak a parlagfű védekezés esetében lehet, ekkor lehet kényszerkaszáltatni. Azt lehet figyelni, hogy van-e az ingatlanban parlagfű, ha van, akkor lehet bejelentést tenni a Hivatalhoz is. Ekkor közérdekű védekezést el tudnak indítani, ezt is egyébként a Városgondnokság végzi, és ennek költségeit is be lehet hajtani.*

***Bebes István polgármester*** *nem tudja szabályozottságában mit lehet megtenni, mert a Városgondnokságnak tudnia kell, hogy mi az az alapirat, amely alapján a számlát ki tudja bocsátani. Elvégzi a munkát, kiszámlázza, nyilván a megfizetése már egy másik történet. Behajtással el lehet érni. Így lehet, hogy a 30 ingatlanból 15 tulajdonost rá tudnak venni arra, hogy odafigyeljen az ingatlanára.*

***Dr. Stepics Anita Jegyző Asszony*** *elmondja, parlagfűnél egyszerűbb a dolog, mert a bírság meg nem fizetése köztartozásnak minősül. Ha kirívóan közösségellenes magatartásnak nyilvánítják az ingatlan gondozatlanságát, ott az emiatti bírság nem lesz köztartozás.*

***Bebes István polgármester*** *elmondja, ha nem állnak neki és nem tesznek ellene, akkor ennek nem lesz megoldása. Nem kell ezt túlragozni, csak legyen ennek egyfajta szabályozottsága, az legyen ott a Városgondnokság vezetőjénél, aki kimegy az adott címre és elmondja a tulajdonosnak, ha ezt nem teszik meg, akkor levágják a füvet, de természetesen ki fogják számlázni az elvégzett munkát.*

***Műszaki iroda válasz:*** A Műszaki Iroda az ingatlan tulajdonosainak tájékoztató levelet küldött az ingatlan gondozatlan állapotával kapcsolatban, amelyre az egyik tulajdonos a kaszálást elvégezte.

Körmend, 2023.05.31